വീടിന്റെ വായ്പ അടയ്ക്കാന് ചാരായം വാറ്റിയ ആള് അറസ്റ്റില് വണ്ടൂര്: ലോക്ഡൗണിനെ തുടര്ന്ന് നിര്മാണ മേഖല സ്തംഭിച്ചതോടെ വീടിനെടുത്ത വായ്പ കുടിശിക അടയ്ക്കാനായി ചാരായം വാറ്റു തുടങ്ങിയ മന്പാട് സ്വദേശിയെ എക്സൈസ് സംഘം അറസ്റ്റ് ചെയ്തു. മേപ്പാടം കുണ്ടൂര് വീട്ടില് നാരായണന് 46ആണ് വാറ്റുചാരായവും വാഷുമായി അറസ്റ്റിലായത്. വായ്പയടയ്ക്കാന് മറ്റു വഴികളില്ലാതായതോടെയാണ് ചാരായം വാറ്റിലേക്കു തിരിഞ്ഞതെന്നാണ് ഇയാള് എക്സൈസിനോടു പറഞ്ഞത്. ഭവന നിര്മാണ മേഖലയിലാണ് തൊഴിലെടുത്തിരുന്നത്. ലോക്ഡൗണിനെ തുടര്ന്നു തൊഴില് നഷ്ടപ്പെട്ടതോടെ വേറെ വഴികളില്ലാതായെന്നും ഇയാള് പറയുന്നു. വീടിനു സമീപത്തെ തോടിനടുത്തു വച്ചു വാറ്റിയതിനു ശേഷം വീട്ടില് വച്ചായിരുന്നു വില്പ്പന. എക്സൈസ് ഇന്സ്പെക്ടര് എം.ഒ. വിനോദിന്റെ നേതൃത്വത്തിലുള്ള സംഘത്തിനു ലഭിച്ച രഹസ്യവിവരത്തെ തുടര്ന്നു നടത്തിയ പരിശോധനയിലാണ് ഇയാള് പിടിയിലായത്. 25 ലിറ്റര് ചാരായം, 50 ലിറ്റര് വാഷ്, വാറ്റുപകരണങ്ങള് എന്നിവ എക്സൈസ് പിടിച്ചെടുത്തു. പ്രിവന്റീവ് ഓഫീസര്മാരായ സി. ശ്രീകുമാര്, പി. സുധാകരന്, സിവില് എക്സൈസ് ഓഫീസര്മാരായ സുലൈമാന്, മുഹമ്മദ് ശരീഫ്, സുനില്, വനിതാ സിവില് എക്സൈസ് ഓഫിസര് രജനി എന്നിവര് അന്വേഷണ സംഘത്തിലുണ്ടായിരുന്നു. നിലന്പൂര് കോടതിയില് ഹാജരാക്കിയ പ്രതിയെ റിമാന്ഡ് ചെയ്തു.